Karina Adsbøl (DF), 2014-05-15:
Jeg var så ivrig, men nu blev det jo min tur.
SF pålægger regeringen inden den 5. oktober 2014 at fremsætte et lovforslag eller foretage de nødvendige ændringer i de administrative forskrifter, der giver lovhjemmel til, at en kommune må sælge byggegrunde til under markedsprisen i de tilfælde, hvor grunden skal anvendes til byggeri af almene boliger, således at huslejen derved formindskes i forhold til salg af byggegrunden til markedsværdien.
Jeg synes ikke, der står ret meget i beslutningsforslaget, og det er svært at se, hvilke konsekvenser det her beslutningsforslag eventuelt kunne medføre, og derfor er vi også i Dansk Folkeparti meget skeptiske over for det.
For det kunne jo også munde ud i, at der gik spekulation i, at man bevidst opkøbte en grund for at sælge den igen billigere.
Og jeg tænker heller ikke, at det er meningen, at det er borgerne i kommunen, der skal finansiere de ekstra udgifter, som det medfører ikke at sælge til markedsprisen.
Det gælder også i forhold til ekspropriation, hvor man f.eks. kan ekspropriere en privat grund for efterfølgende eventuelt at sælge grunden til en lavere pris.
Det vil ikke være fair over for ejeren af jorden, men endnu værre er det, at det kan være konkurrenceforvridende i forhold til private, som har købt en grund på markedsvilkår.
Derfor mener vi, at man skal have lige vilkår i forhold til salg og køb af byggegrunde, uanset om det er beregnet til almene boliger eller andet.
Desuden har kommunerne jo i dag flere muligheder, og mange af dem er også blevet remset op i dag.
Men kommunalbestyrelsen kan give tilsagn om støtte til en almen boligorganisation til etablering af almene boliger ved byggeri.
De kan også give tilsagn om støtte til nybyggeri af selvejende almene ungdomsboliger.
Reglerne svarer til dem, der gælder for de almene ungdomsboliger.
Der kan endvidere også ydes støtte til eksisterende selvejende ungdomsboliginstitutioner til opførelse af almene ungdomsboliger, typisk i forbindelse med ældre kollegier.
Der opføres ikke længere nye selvejende ungdomsboliginstitutioner med støtte.
Kommunalbestyrelsen kan også give tilsagn om støtte til en almen boligorganisation, som vil etablere almene ungdomsboliger ved på- og tilbygning til den almene boligafdelings ejendomme.
I Dansk Folkeparti anerkender vi, at der er nogle udfordringer på området, og derfor er vi også glade for, at vi har taget initiativer her i Folketinget.
Her i sidste uge gav vi tilsagn om, at man kunne få tilskud til husleje.
Vi har her i Folketinget også taget initiativer i forhold til skæve boliger, så der er nogle udsatte grupper, som kan få en anderledes bolig.
Og så har vi også været med til at tage initiativer i forhold til startboliger til unge.
Så der er taget en række initiativer.
Det er kommunalbestyrelsen i dag, der skal sikre, at der er et bredt boligmarked, men vi anerkender, at der er udfordringer på området, og derfor kan vi også i udvalget drøfte, hvilke muligheder vi fremadrettet kan samarbejde om.
I Dansk Folkeparti finder vi bare ikke, at det her er den rigtige måde at gøre det på.
Tak for ordet.
Jeg synes ikke, det, ordføreren siger her, er helt retfærdigt, i forhold til om vi tænker på den lille mand eller dem, som ikke har så mange penge, for selvfølgelig gør vi det, og det ved ordføreren jo også godt.
Derfor har vi også anerkendt, at der er nogle udfordringer på området.
Alle har jo ikke den samme løn.
Så derfor er der nogle, der har råd til at bo på Strandvejen, og nogle bor i en almen bolig.
Sådan er det jo så forskelligt.
Derfor kan man jo ikke gøre det ensartet, sådan at alle har mulighed for at bo et bestemt sted.
Nogle er glade for at bo i en almen bolig, nogle er glade for at have en andelsbolig, og andre er glade for at have en ejerbolig.
Sådan er det jo så forskelligt.